Source: http://www.bihon.ro/csm-victorie-pe-final-dupa-un-meci-disputat/news-20100425-03460571
Timestamp: 2018-04-25 07:04:56+00:00

Document:
CSM, victorie pe final, după un meci disputat - BIHON
CSM, victorie pe final, după un meci disputat
25. aprilie 2010 13:48
Handbaliştii de la CSM Oradea au învins Extrem Baia Mare cu scorul de 40-37.
CSM Oradea a avut o sarcină nu tocmai facilă în partida de pe teren propriu cu Extrem Baia Mare, disputată azi la Arena „Antonio Alexe”. Deşi meciul nu avea nicio miză, băimărenii au venit decişi „să-şi vândă scump pielea”, oferindu-le orădenilor o replică serioasă.
Prima repriză a fost echilibrată, ambele echipe succedându-se la conducere pe tabela de marcaj. Gazdele au deschis scorul şi au condus în primul sfert de oră, scor 12-9 (’16), după care băimărenii au egalat şi au preluat iniţiativa, având avantaj de două goluri la pauză, scor 17-19. Repriza secundă nu a început deloc bine pentru orădeni, oaspeţii marcând trei goluri consecutive, scor 17-22. A urmat apoi o cursă furibundă pentru egalare a gazdelor. S-a jucat într-un ritm foarte alert, ambele echipe înscriind numeroase goluri, dar neglijând faza de apărare. CSM Oradea s-a apropiat în repetate rânduri la un gol, dar n-a reuşit să egaleze decât în minutul 55, scor 34-34, prin golul lui Marius Tudor. Imediat, Mateaş şi-a adus echipa în avantaj, 35-34. Au urmat câteva faze cu goluri de ambele părţi, după care portarul Gale a apărat o aruncare de la 7 metri la scorul de 37-36, un veritabil moment psihologic. Orădenii au profitat din plin de şansa ivită şi s-au distanţat pe tabela de marcaj, câştigând finalmente cu scorul de 40-37.
Acesta a fost ultimul meci pe teren propriu al orădenilor din acest campionat. În ultimele trei etape rămase, CSM Oradea va mai disputa două jocuri în deplasare, cu Naţional Sighişoara şi HCM Bistriţa şi va avea o rundă liberă.
Arena „Antonio Alexe”. Spectatori: circa 250
CSM Oradea – Extrem Baia Mare 40-37 (17-19)
CSM Oradea: Leu, Gale – portari; Simeria 4, Munea 7 (2 din 7 m), Ferenţ 6 (1 din 7 m), Roauă 2, Mateaş 9 (1 din 7 m), Fehér 2, Iştoc 1, Sava 1, Maxim, M. Tudor 8. Antrenor: Sebastian Tudor
Extrem: Raţ, Homorodan – portari; Marcu 6, Cuculici 1, Rogoz 1, Pop 3, Cuceu 6, Popovici 4, Câmpan 2, Svoboda 2, Hosu 9, Mureşan 3. Antrenor: Petre Avramescu
Arbitri: Mihai Botez, Sorin Guţu (ambii din Arad)
Eliminări de 2′: 3-1
Lovituri de la 7 m: 6-5. Transformate: 4-2
Taguri: CSM Oradea - Extrem Baia Mare, handbal

References: CSM 

CSM 
 CSM 
 CSM 

CSM 

CSM 
 CSM